Απόφαση της Επιτροπής της 22ας Φεβρουαρίου 2001 για τον καθορισμό των τεχνικών δειγματοληψίας και των διαγνωστικών μεθόδων για την ανίχνευση και τη διαπίστωση ορισμένων ασθενειών ιχθύων, καθώς και για την κατάργηση της απόφασης 92/532/ΕΟΚ [κοινοποιηθείσα υπό τον αριθμό Ε(2001) 426] (Κείμενο που παρουσιάζει ενδιαφέρον για τον ΕΟΧ) (2001/183/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 91/67/ΕΟΚ του Συμβουλίου, της 28ης Ιανουαρίου 1991, σχετικά με τους όρους υγειονομικού ελέγχου που διέπουν τη διάθεση στην αγορά ζώων και προϊόντων υδατοκαλλιέργειας(1), όπως τροποποιήθηκε τελευταία από την οδηγία 98/45/ΕΚ(2), και ιδίως το άρθρο 15, Εκτιμώντας τα ακόλουθα: (1) Οι τεχνικές δειγματοληψίας και οι διαγνωστικές μέθοδοι για την ανίχνευση και τη διαπίστωση ορισμένων ασθενειών ιχθύων έχουν καθοριστεί με την απόφαση 92/532/ΕΟΚ της Επιτροπής(3), όπως τροποποιήθηκε από την απόφαση 96/240/ΕΚ(4). (2) Από την εποχή της έκδοσης της απόφασης 92/532/ΕΟΚ έχουν επιτευχθεί νέες πρακτικές και επιστημονικές εξελίξεις και έχει τροποποιηθεί η οδηγία 91/67/ΕΟΚ. Τούτο απαιτεί την ενημέρωση των τεχνικών δειγματοληψίας και των διαγνωστικών μεθόδων. (3) Η εν λόγω ενημέρωση αφορά την εξέταση και τον εντοπισμό των ιών που προκαλούν ιογενή αιμορραγική σηψαιμία (VHS) και τις αλλαγές σύμφωνα με τις τελευταίες τροποποιήσεις της οδηγίας 91/67/ΕΟΚ. (4) Έχει ζητηθεί η γνώμη του κοινοτικού εργαστηρίου αναφοράς για ασθένειες ιχθύων, το οποίο συνεστήθη με την οδηγία 93/53/ΕΟΚ του Συμβουλίου(5). (5) Για λόγους σαφήνειας, πρέπει να καταργηθούν οι τεχνικές δειγματοληψίας και οι διαγνωστικές μέθοδοι για την ανίχνευση και την επιβεβαίωση ορισμένων ασθενειών ιχθύων, πού θεσπίστηκαν με την απόφαση 92/532/ΕΟΚ. (6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Οι τεχνικές δειγματοληψίας και οι διαγνωστικές μέθοδοι για την ανίχνευση και την επιβεβαίωση της ιογενούς αιμορραγικής σηψαιμίας (VHS) και της λοιμώδους αιμοποιητικής νέκρωσης (IHN) καθορίζονται στο παράρτημα. Άρθρο 2 Με την παρούσα απόφαση καταργείται η απόφαση 92/532/ΕΟΚ. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 22 Φεβρουαρίου 2001.

[Source: multi_eurlex | Tokens: 2075]